Kòncertë mdą jak wiedno na fligerplacu w Kòsôkòwie. Më przëbôcziwómë wszëtczim ò tôklach w rëszbie, jaczé naju tedë czekają. To dało Openerë, na jaczich nawet òbkrãżnica bëła zasztopónô. Jak jedzemë aùtołã do Gdinie czë Kòsôkòwa më mùszimë na to dac òbacht. Tropë na zjezdze z Estakadë Kwiôtkòwsczégò më mòżemë bëc wicy jak gwës, jistno zasztopóny sztrasë Janeka Wiszniewsczégò. To mòże kòrzëstac z gardowëch aùtobùsów jaczé kùrsëją spòd banhofù Przédnô Gdiniô. Szpecjalny Karnét wprowadzëła SKM. Za niegò przińdze 40 zł, – to je 10 zł wicy jak łoni – i dôwô prawò do jachaniô kùli sã chce baną òd dzysô jaż do kùńca nôblëższi niedzelë. Jegò jidze dostac le przez jinternét. Karnét je mionowi i wôżny le z dokùmeńtã pòcwierdzywającym juwernotã. Dô chãtnëch w Kòsôkòwie są zòrganizowóné dwa parkplace – ten dlô kòrzëstającëch z celtowégò pòla òd Zelony sztrasë i dlô drëdżich z wjôzdã òd Wiejsczi. Na pierszim më zapłacymë 20 zł za kòżdi wjôzd. Za ten drëdżi to przińdze 20 zł za 24 gòdzënë.